Monument in Goudstad ‘heeltemal geskend’Die vernielde oorlogsgedenkteken in Bezuidenhoutsvallei is nou “heeltemal geskend”. Foto: Facebook Inwoners van Bezuidenhoutsvallei, oos van Johannesburg se middestad, is ontstoke nadat die reeds vernielde oorlogsgedenkteken in hul voorstad nou ook met rooi verf ontsier is. Richard Brooksbank het Maandag in ŉ inskrywing op die Facebook-groep We Love Kensington, ŉ naburige voorstad, geskryf dié gedenkteken ter nagedagtenis aan gesneuweldes van die Eerste Wêreldoorlog, is nou “heeltemal geskend en vernietig deur ŉ opsetlike daad van vandalisme”. Hy en inwoners wat op dié inskrywing kommentaar gelewer het, verkwalik die Johannesburgse stadsraad wat “in gebreke gebly het om enigsins op te tree ten spyte van maande lange waarskuwings dat dit eindelik sou gebeur”. Hy meen: “Dis hulle wetlike plig om ons erfenis te beskerm.” Nou is dit te laat. ŉ Gebruiker skryf inwoners het reeds in September 2017 begin mor oor die toestand van die gedenkteken. “In Julie 2018 was daar sprake dat dit na ŉ veilige plek verskuif sou word. Nou is dit te laat. Dit is die poort na ons voorstad en die stadsraad, wat daarvoor verantwoordelik is, het ons in die steek gelaat.” Vandat Brooksbank die foto van die geskende monument Maandagmiddag geplaas het, het amper 80 mense kommentaar gelewer en is die inskrywing al meer as 60 keer gedeel. Carlos da Rocha, DA-wyksraadslid vir Bezuidenhoutvallei en Kensington (wyk 66), het by navraag gesê hy was nie bewus van die jongste geval van vandalisme nie. “Dis vir my uiters ontstellend om hiervan te hoor.” Hy sê die gedenkteken is op ŉ klein stuk oop grond geleë wat skaars as ŉ “park” beskryf kan word. “Mense kom dié deel binne en maak vuur by die monument, maar ŉ mens kan hulle nie sommer net verwyder nie.” Da Rocha sê hy het die gemeenskap gesteun toe hulle hom genader het met die versoek om die monument na die Bezpark te verskuif en by die historiese Bezuidenhout-opstal staan te maak, waar dit veilig sou wees omdat dit ŉ erfenisterrein is. “Dan kon dit ook in Bezuidenhoutvallei bly, pleks van in ŉ ander voorstad.” Tensy jy ŉ wag daar sit, sal daar altyd ŉ probleem wees. Maar die stadsraad was nie te vinde vir die idee nie, vertel Da Rocha, wat vermoed hulle het die koste van so ŉ poging ontsien. “Die omgewing waar die gedenkteken staan, is ŉ skande,” sê hy. “Tensy jy ŉ wag daar sit, sal daar altyd ŉ probleem wees. Nie te lank gelede nie het ek die gemeenskap gehelp om die monument skoon te maak nadat mense bekommerd was oor die toestand daarvan.” Dié poging was egter tevergeefs solank dit oopstaan. “Die aantal mense wat omgee vir die monument is klein, maar die aantal boemelaars groot,” sê hy. Gevra of hy ŉ insameling onder inwoners sal steun om die gedenkteken te verskuif, het Da Rocha gesê hy is ten gunste van enige poging om die omgewing te verbeter.